Klein Carlien spog met ses oumasDie vyf geslagte vroue saam: Carlien, Chané, Maryna Roux. en Babs Visser en Ouma grootjie. Om ŉ ouma te hê is wonderlik, om twee te hê beteken dubbel die liefde en bederf, maar vir klein Carlien Meyer wat in Desember 2016 gebore is, is daar geen tekort aan oumas nie aangesien sy ses van hulle het. Carlien se ma, Chané (27), sê wat dit nog meer spesiaal maak, is dat daar nou vyf geslagte vroue aan haar kant van die gesin is. Chané se ma (46), ouma (67) en oumagrootjie (87) woon almal in Vereeniging en is uitermate trots op dié jongste toevoeging tot dié kring van vroue. Chané se ander ouma (aan haar pa se kant) woon ook in Vereeniging, wat dit sommer maklik maak wanneer almal saam kuier. “Dit was so ongelooflik om te sien – al hierdie vroue so bymekaar. Ek kan dit eintlik nie beskryf nie. Dit is regtig spesiaal en ek weet nie of daar nog mense in Suid-Afrika is wat ook só geseënd is nie,” sê Chané. Dié klomp het gister bymekaar gekom vir ŉ fotosessie om dié spesiale gebeurtenis te verewig. “Toe my oumagrootjie haar vashou het sy net so na haar gestaar. Sy het vreeslik gespog met haar jongste kleinkind. Oumagrootjie is nog baie sterk – sy woon op haar eie,” sê Chané. Chané en haar man, Corné (27), woon in Germiston, waar Corné se ouers, en sy ouma ook woon. In Germiston is daar dus sommer nóg twee oumas naby wanneer Chané en Corné ŉ handjie nodig het. Patricia Meyer, Chané se skoonma, wat Maroela Media ingelig het oor dié gesin, meen dit is werklik spesiaal. “Ons klomp oumas is nie net sommer aanneem-oumas nie, ons is haar bloed,” sê Patricia. Met ses oumas kan daar kwalik enige tekort aan liefde en warm drukkies wees vir klein Carlien.